钦定古今图书集成/明伦汇编/官常典/第580卷 > 伍文定
## 钦定古今图书集成/明伦汇编/官常典/第580卷 > 伍文定

按《明外史》本传：“文定，字时泰，松滋人。父琇，贵州参议。
文定举弘治十二年进士，有膂力，便弓马，议论慷慨，
不能下人。授常州推官，精敏善决狱，称强吏。魏国公
徐俌与民争田，文定勘，归之民。刘瑾入俌重贿，兴大
狱，巡抚艾朴以下十四人悉被逮。文定已迁成都同
知，亦下诏狱，斥为民。瑾败，起补嘉兴。江西姚源贼王”
浩八等流劫浙江开化。都御史俞谏檄文定与参将
李隆、都指挥江洪、佥事储珊讨之，军华埠。而都指挥
白弘与湖州知府黄衷、别营马金、贼党刘昌三破执
弘，官军大挫。浩八突华埠，洪，文定击败之，追及于孔
埠。隆、珊亦追至地淮，破其巢，进攻淫田。洪以奇兵深
入，中贼诱，与指挥张琳等皆被执。文定等殿后，得还，
贼亦遁归江西。谏等上文定《忠勇状》，诏所司奖劳。擢
河南知府，计擒剧贼张勇、李文简，以才任治剧。调吉
安，讨平永丰及大茅山贼。已，佐王守仁平桶冈、横水。
宸濠反，吉安士民争亡匿，文定斩亡者一人，众乃定。
乃迎巡抚守仁入城，邢珣、徐琏、戴德孺等先后至，共
讨贼，文定为渠帅。贼平功最，擢江西按察使。张忠、许
泰至南昌，欲冒其功，而守仁已俘宸濠赴浙江。忠等
失望，大恨。文定出谒，遂缚之。文定骂曰：“吾不恤九族，
为国家平大贼，何罪？汝天子腹心，屈辱忠义，为逆贼
报仇，法当斩。”忠益怒，椎文定仆地。文定求解任，不报。
寻迁广东右布政使，未赴而世宗嗣位。文定列上忠
等罪状，且曰：“曩忠、泰与刘晖至江西，忠自称天子弟，
晖称天子儿，泰称威武副将军，与天子同僚。折辱命
吏，诬害良民，需求万端，渔猎盈百万，脂膏罄尽，乃始
旋师。致饿殍遍野，盗贼纵横。虽寸斩三人，不足谢江
西百姓。今大憝江彬、钱宁皆已伏法，三人实其党与。
乞速正天诛，用章国典。”又请发宸濠赀财，还之江西，
以资经费。矜释忠、泰所陷无辜及宁府宗人不预谋
者，以清冤狱。帝并嘉纳之。论功，进右副都御史，提督
操江。嘉靖三年讨获海贼董效等二百馀人，赐敕奖
劳。寻谢病归。六年召拜兵部右侍郎。其冬，擢右都御
史，代胡世宁掌院事。云南土酋安铨反，败参政黄昭
道，攻陷寻甸、嵩明。明年，武定土酋凤朝文亦反，杀同
知以下官，与铨合兵围云南。诏进文定兵部尚书兼
前职，提督云南、四川、贵州、湖广军务，讨之，以侍郎梁
材督饷。会芒部叛酋沙保子普奴为乱，并以属文定。
文定未至云南，铨等已为巡抚欧阳重所破，遂移师
征普奴。左都御史李承勋极言川、贵残破，不当用兵，
诋文定失计。遂召还，命提督京营。文定至湖广，疏乞
省祭归。已，四川巡按御史戴金上言：“叛酋称乱之初，
势尚可抚。而文定决意进兵，一无顾惜。师旅穷于川、
贵，军声震于楚、滇。飞刍挽粮，糜数十万。及有诏罢师，
尚不肯已。又极论土酋阿济等罪。军民讹言，几复生
变。臣愚以为文定可罪也。”尚书方献夫、李承勋因诋
文定“好大喜功，伤财动众”，乃令致仕。文定忠义自许，
遇事敢为，不与时俯仰。芒部之役，愤小丑数乱，欲为
国伸威，为议者旁挠，庙堂专务姑息，以故功不克就。
久之，卒于家。天启初，追谥忠襄。